Okresná prokuratúra Žilina 
Moyzesova 20, 011 56 Žilina 1 	

Sp. zn. : 2 Pv 1032/12/5511	Žilina, 5.3.2014
EEČ : 2-43-126-2014

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 157 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Žilina
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Dňa 04.12.2012 v čase o 05.15 h viedol motorové vozidlo továrenskej značky Volkswagen Transporter evidenčného čísla XXXXX modrej farby, medzinárodnej poznávacej značky Poľskej republiky po ceste II/583 v obci Terchová smerom XXXXX Žiliny, pričom v kilometri 27.800 pred rodinným domom č. 698 v neprehľadnom úseku cesty prechádzal autobus, kde sa následne v protismere čelne zrazil s motorovým vozidlom továrenskej značky Volkswagen Sharan evidenčného čísla XXXXX čiernej farby, ktoré viedol vodič XXXXX opačným smerom a to od Žiliny smerom do Dolného Kubína, pričom pri dopravnej nehode došlo k zraneniu spolujazdca vo vozidle XXXXX XXXXX, ktorý utrpel ťažké zranenia s predpokladanou dobou práceneschopnosti a dobou liečenia pri nekomplikovanom priebehu liečby v trvaní 6 mesiacov  a tiež spolujazdca XXXXX, ktorý utrpel zranenia vyžadujúce si dobu práceneschopnosti a liečenia v trvaní 5 týždňov,
pričom vodič XXXXX svojim konaním porušil ustanovenie § 15 odsek 5 písmená a), b), c) Zákona č. 8/2009 Z.z. o cestnej premávke. 

lebo je trestné stíhanie neprípustné podľa § 9 odsek 1 písmeno g

Odôvodnenie:
Dňa 05. 03. 2014 dozorový prokurátor uznesením zapokračoval v trestnom stíhaní podľa § 228 ods. 5 Tr. por., nakoľko už pominuli dôvody trestného stíhania. 

Dňa 26.02.2014 bolo tunajšej prokuratúre prostredníctvom nadriadenej prokuratúry doručený právoplatný rozsudok Okresného súdu v Mysleniciach, Poľská republika, z ktorého vyplýva, že obv. XXXXX bol uznaný vinným z trestného činu podľa článku 177 § 1 Trestného zákona Poľskej republiky a bol mu uložený podmienečný  trest a rozhodnuté o náhrade škody.

	Podľa § 215 ods. 1 písm. d) Tr. por.: Prokurátor zastaví trestné stíhanie ak je neprípustné podľa § 9 Tr. por.

	Podľa § 9 ods. 1 písm. g) Tr. poriadku  trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva. 

	Podľa článku 35 ods. 1 písm. b) Európskeho dohovoru o odovzdávaní trestného konania, ktorým je Slovenská republika viazaná, osobu, nad ktorou bol vynesený právoplatný a vykonateľný trestný rozsudok, nemožno pre ten istý čin ani stíhať ani odsúdiť ani na nej nemožno vykonať trest v inom zmluvnom štáte, pokiaľ uložený trest bol úplne vykonaný alebo sa vykonáva, alebo úplne alebo z jeho nevykonanej časti podliehal milosti alebo amnestii, alebo nemôže už byť vykonaný vzhľadom na premlčanie.

	Z uvedeného teda vyplýva, že právoplatné rozhodnutie  súdu v Poľskej republike,  teda dožiadaného štátu, tvorí prekážku ďalšieho stíhania. Orgány činné v trestnom konaní v Slovenskej republike preto vo veci ďalej nie sú oprávnené konať. 

	Na základe týchto skutočností som bez ďalšieho rozhodol tak, ako je uvedené vo výrokovej časti tohto uznesenia a trestné konanie vo veci trestného činu  ublíženia na zdraví podľa § 157 ods. 1 ,  ods. 2 písm. a) Tr. zák.  som podľa § 215 ods.. 1 písm. d) s poukazom na § 9 ods. 1 písm. g)  Tr. por. zastavil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Marek Sinčák
prokurátor